許員外新陽別業
作者：方干
朝代：唐

paragraphs: 蘭汀橘島映亭臺，不是經心即手栽。
滿閣白雲隨雨去，一池寒月逐潮來。
小松出屋和巢長，新逕通村避笋開。
柳絮風前欹枕臥，荷花香裏棹舟迴。
園中認葉封林草，簷下攀枝落野梅。
莫恣高情求逸思，須防急詔用長材。
若因螢火終殘卷，便把漁歌送幾杯。
多謝郢中賢太守，常時談笑許追陪。